***** ΚΑΝΟΝΙΣΜΟΣ (ΕΟΚ) αριθ. 2820/84 ΤΟΥ ΣΥΜΒΟΥΛΙΟΥ της 3ης Οκτωβρίου 1984 για την τροποποίηση του κανονισμού (ΕΟΚ) αριθ. 435/80 όσον αφορά τους καταλόγους των κρατών ΑΚΕ, χωρών και εδαφών (Άγιος Χριστόφορος και Νέβις, Μπρούνεϊ) ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 435/80 του Συμβουλίου της 18ης Φεβρουαρίου 1980 περί του καθεστώτος που εφαρμόζεται στα γεωργικά προϊόντα και σε ορισμένα εμπορεύματα προερχόμενα από τη μεταποίηση γεωργικών προϊόντων καταγωγής των κρατών της Αφρικής, της Καραϊβικής και του Ειρηνικού ή των υπερποντίων χωρών και εδαφών (1), όπως τροποποιήθηκε τελευταία από τον κανονισμό (ΕΟΚ) αριθ. 2092/83 (2), και ιδίως το άρθρο 1 παράγραφος 3, την πρόταση της Επιτροπής, Εκτιμώντας: ότι το Μπρούνεϊ και ο Άγιος Χριστόφορος και Νέβις, που αναφέρονται στον κατάλογο χωρών και εδαφών του παραρτήματος ΙΙ του κανονισμού (ΕΟΚ) αριθ. 435/80, κατέστησαν ανεξάρτητα· ότι ο Άγιος Χριστόφορος και Νέβις προσεχώρησε στη δεύτερη σύμβαση ΑΚΕ-ΕΟΚ στις 5 Μαρτίου 1984 και κατέστη κράτος ΑΚΕ· ότι πρέπει να προσαρμοσθούν οι πίνακες των παραρτημάτων Ι και ΙΙ του κανονισμού (ΕΟΚ) αριθ. 435/80, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 435/80 τροποποιείται ως εξής: 1. Το παράρτημα Ι συμπληρώνεται με τις ακόλουθες ενδείξεις: «Άγιος Χριστόφορος και Νέβις». 2. Στο παράρτημα ΙΙ σημείο 3: - η ένδειξη «Μπρούνεϊ» διαγράφεται, - οι λέξεις «τα συνδεδεμένα κράτη της Καραϊβικής (Άγιος Χριστόφορος, Νέβις και Αγκουίλλα)» αντικαθίστανται από τη λέξη « Αγκουίλλα». Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 3 Οκτωβρίου 1984.

[Source: multi_eurlex | Tokens: 1762]